Diari Oficial de la Generalitat Valenciana


Sumari del DOGV 2368, del 18-10-1994 (1994/832691)

DECRET 204/1994, de 4 d'octubre, del Govern Valencià, pel qual es modifica el Decret 216/1992, de 7 de desembre, sobre òrgans de participació en matèria de serveis socials.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/10/04/204/dof/vci/html**

### Dades del document

Número de DOGV
:   2368

Data del DOGV
:   18-10-1994

Secció del DOGV
:   DISPOSICIONS GENERALS

Número del document
:   1994/832691


Data del document
:   04-10-1994

Organisme emissor
:   Conselleria de Treball i Afers Socials

Tipus de document
:   Decret

Anàlisi jurídica

DECRET 204/1994, de 4 d'octubre, del Govern Valencià, pel qual es modifica el Decret 216/1992, de 7 de desembre, sobre òrgans de participació en matèria de serveis socials. [94/7044]  
Mitjançant el Decret 216/1992, de 7 de desembre, del Govern Valencià, es van establir els òrgans de participació en matèria de serveis socials i s'hi va regular la composició i funcions del Consell de Benestar Social de la Comunitat Valenciana i es van atribuir determinades funcions al Consell d'Administració de l'Institut Valencià de Serveis Socials.  
Posteriorment, l'aprovació del Reglament Orgànic i Funcional de la Conselleria de Treball i Afers Socials operada mitjançant el Decret 40/1994, de 21 de febrer, del Govern Valencià, ha suposat una reorganització orgànica i funcional de la conselleria inspirada fonamentalment en raons de contenció de la despesa pública i increment de l'estalvi intern en matèria de despeses de personal, cosa que ha portat a l'eliminació de determinats òrgans de la conselleria i a la racionalització de la seua estructura administrativa.  
En l'àmbit dels serveis socials, el reglament esmentat conté importants modificacions, ja que crea la Direcció General de Serveis Socials com a òrgan integrat en el nivell directiu de la conselleria i que assumeix les funcions de l'Institut Valencià de Serveis Socials, que queda extingit, i suprimeix alhora òrgans de l'esmentat organisme com el Consell d'Administració, la Secretaria General o la direcció; i tot això obliga a efectuar modificacions en el Decret 216/1992 esmentat per adequarlo a la nova realitat orgànica i funcional de la conselleria.  
Per això, a proposta del conseller de Treball i Afers Socials i amb la deliberació prèvia del Govern Valencià, en la reunió del dia 4 d'octubre de 1994,  
DECRETE:  
Article primer  
Es modifica l'article 2 del Decret 216/1992, de 7 de desembre, del Govern Valencià, que passarà a tenir la següent redacció:  
«Article segon  
Seran funcions del Consell de Benestar Social de la Comunitat Valenciana les següents:  
a) Conèixer, analitzar i emetre informes sobre els avantprojectes de plans d'actuació i legislatius que s'eleven a les Corts Valencianes per ser aprovats, així com fer-ne el seguiment.  
b) Proposar criteris per al desenvolupament dels diversos programes d'actuació.  
c) Analitzar i proposar iniciatives, dins de les prioritats establertes, en matèria d'acció social.  
d) Informar a la Generalitat Valenciana sobre aquelles qüestions que li siguen sol·licitades.  
e) Col·laborar en les diverses campanyes d'informació i divulgació sobre temes d'interès general o sectorial.  
f) Col·laborar en el desenvolupament d'activitats directament relacionades amb el benestar social.  
g) Fomentar la participació dels distints sectors socials i de les altres administracions públiques i impulsar la creació dels consells de benestar social d'àmbit local, comarcal o provincial.  
h) Formar part del Consell d'Acreditació de Centres i Serveis de Serveis Socials en la forma establerta reglamentàriament.  
i) Informar sobre la conveniència de declarar nous barris d'acció preferent a iniciativa pròpia o a instància dels municipis o associacions de veïns i acordar la creació o l'extinció de comissions mixtes de barris.  
j) En relació amb el Pla de Mesures d'Inserció Social de la Comunitat Valenciana, regulat en el Decret 132/1990, de 23 de juliol, del Govern Valencià, i Ordre d'11 de setembre de 1990, de la Conselleria de Treball i Seguretat Social, rebrà i emetrà informes de totes les mesures, millores i normes que s'adopten per al seu desenvolupament.  
k) Qualsevol altra funció que li siga atribuïda normativament o que es desprenga de la seua naturalesa d'òrgan de participació, col·laborador i assessor».  
Article segon  
Es modifica l'article 4.1 del Decret 216/1992, de 7 de desembre, del Govern Valencià, que passarà a tenir la següent redacció:  
«Article 4  
1. El plenari del Consell de Benestar Social de la Comunitat Valenciana estarà compost pels següents membres:  
a) El conseller de Treball i Afers Socials, que el presidirà.  
b) El director general de Serveis Socials, que actuarà de vicepresident i que substituirà el president en els casos d'absència, malaltia i altres causes d'impossibilitat.  
c) El director general de Drogodependències.  
d) El cap de l'àrea de Serveis Socials.  
e) El cap del Servei de Programes d'Afers Socials de cada direcció territorial de Treball i Afers Socials.  
f) Representants de la Generalitat Valenciana amb una categoria mínima de cap de servei, un per cada conselleria, designats pels respectius consellers.  
g) Un representant del Consell Escolar Valencià i altre del Consell de la Joventut, designats pels òrgans competents dels esmentats organismes.  
h) Dos representants del grup de persones majors, quatre dels grups de persones amb discapacitat (un per cada sector), dos per les minories ètniques, un per les menors i un pel sector de les drogodependències; el seu nomenament serà efectuat pel president del plenari a proposta de les associacions que, en cadascun d'aquests sectors, tinguen major implantació.  
i) Tres representants dels municipis i províncies de la Comunitat Valenciana, designats per la Federació Valenciana de Municipis i Províncies.   
j) Tres representants de les organitzacions sindicals que tinguen el caràcter de més representatives d'acord amb la llei, designats pels òrgans competents d'aquestes organitzacions.  
k) Tres representants de les associacions de veïns de la Comunitat Valenciana, designats per la Federació d'Associacions de Veïns de la Comunitat Valenciana.  
l) Un representant de cadascuna de les universitats públiques de la Comunitat Valenciana, designats pels òrgans competents d'aquestes entitats.  
m) Dos representants de les organitzacions no governamentals que treballen en l'àmbit del benestar social, designats pels òrgans competents d'aquestes organitzacions, amb consulta prèvia amb aquestes.  
n) Un representant de les associacions de consumidors i usuaris, designat pels seus òrgans competents.  
o) Un representant de la Federació de Caixes d'Estalvi de la Comunitat Valenciana, designat pel seu òrgan competent.  
p) Tres representants lliurement designats pel conseller de Treball i Afers Socials, si fa ús d'aquesta facultat.  
q) El secretari del Consell, que serà lliurement designat pel conseller de Treball i Afers Socials, a proposta del director general de Serveis Socials, que actuarà amb veu i sense vot».  
Article tercer  
L'article 8, segon paràgraf, del Decret 216/1992, de 7 de desembre, del Govern Valencià, passarà a tenir la següent redacció:  
«Això no obstant, tindran la consideració de grups de treball de caràcter permanent els següents: el de minories ètniques, el de persones amb discapacitat, el de persones majors i el de menors. En la composició d'aquests grups es tindrà en compte, especialment, la representació dels sectors socials implicats i la de les associacions implantades en cadascun d'ells, la qual no serà, en cap cas, inferior a la meitat del nombre de membres que componguen el grup respectiu».  
Article quart  
L'article 10, apartat a), del Decret 216/1992, de 7 de desembre, del Govern Valencià, quedarà redactat de la següent manera:  
«a) El director general de Serveis Socials, que la presidirà i que podrà delegar en el cap de l'àrea de Serveis Socials».  
Article cinquè  
Se suprimeix la disposició addicional segona del Decret 216/1992, de 7 de desembre, del Govern Valencià, i esdevé la disposició addicional primera en disposició addicional única amb la següent redacció:  
«DISPOSICIó ADDICIONAL  
Les dotacions pressupostàries del Consell de Benestar Social de la Comunitat Valenciana seran a càrrec de la Direcció General de Serveis Socials, una vegada oït aquest».  
València, 4 d'octubre de 1994  
El president de la Generalitat Valenciana,  
JOAN LERMA I BLASCO  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI